……………(sz.) napirend

Előterjesztve:

Közoktatási, Közművelődési, Sport, Egészségügyi, Szociális és

Lakásügyi Bizottsághoz,

Költségvetési Bizottsághoz

E L Ő T E R J E S Z T É S

**A Képviselő-testület 2022. december 15-ei rendes ülésére**

**Tárgy:** Háziorvosi ügyeleti feladatok ellátásával kapcsolatos döntések

 Készítette: ……………………………………

Ötvös Zoltán intézményirányítási osztályvezető s.k.

Egyeztetve: …………………………………..

Vargáné Luketics Gabriella

humánszolgáltatási igazgató s.k.

…………………………………...

Annus Béláné gazdasági igazgató s.k.

……………………………………

dr. Varga Előd Bendegúz

alpolgármester

Látta: ……………………………………..

dr. Szalai Tibor jegyző

…………………………………………

dr. Silye Tamás jegyzői igazgató

A napirend tárgyalása zárt ülést nem igényel.

**Tisztelt Képviselő-testület!**

Az egészségügyi alapellátás részét képező, az egészségügyről szóló 1997. évi CLIV. törvény 93. §-ában és az egészségügyi alapellátásról szóló 2015. évi CXXIII. törvény 5. § (1) bekezdés c) pontjában szabályozott orvosi ügyelet biztosítása a Magyarország helyi önkormányzatairól

szóló 2011. évi CLXXXIX. törvény 13. § (1) bekezdés 4. pontja értelmében kötelező önkormányzati feladat.

Az ügyeleti ellátás célja az egészségügyi szolgáltatók napi munkarend szerinti munkaidő befejezésének időpontjától a következő napi munkarend szerinti munkaidő kezdetéig a beteg vizsgálata, egészségi állapotának felmérése, alkalomszerű és azonnali sürgősségi beavatkozások elvégzése, illetőleg fekvőbeteg-gyógyintézetbe történő sürgősségi beutalása, valamint a külön jogszabályokban meghatározott eljárásokban való részvétel.

Budapest Főváros II. Kerületi Önkormányzat mind a felnőtt, mind a gyermek háziorvosi ügyeleti ellátást vállalkozási szerződéssel biztosítja: a felnőtt korúak ellátását az Országos Orvosi Ügyelet Egészségügyi Szolgáltató Nonprofit Korlátolt Felelősségű Társaság 2018. október 1. napjától, a gyermekkorúakét pedig az INTER-AMBULANCE Egészségügyi Szolgáltató Zrt. 2019. május 1. napjától látja el. Mindkét szerződés határozatlan időre szóló, de legkésőbb az eredményes közbeszerzési eljárás eredményeként kötendő szerződés hatálybalépéséig szól.

A 24 órás felnőtt háziorvosi ügyelet a II. kerület, Rét utcai rendelőben, a házi gyermek ügyelet a XII. kerület, Diós árok 1-3.sz. alatt (János Kórház) munkanapokon 20 órától másnap 8 óráig, munkaszüneti és ünnepnapokon 24 órás munkarenddel fogadja a betegeket.

Az ügyelet működtetéséhez szükséges forrást a Nemzeti Egészségbiztosítási Alapkezelő (továbbiakban: NEAK) finanszírozása és az önkormányzati hozzájárulás fedezi.

A szolgáltatók 2021 októberében jelezték financiális nehézségeiket, melyet az az évi egészségügyi bérfejlesztés még nehezebbé tett. Kezdeményezték a vállalkozási díj önkormányzati részének emelését.

A Képviselő-testület a 2021. november 30-ai ülésén hozott határozatokat a feladatok ellátásához 2021.december 1-től szükséges plusz forrás biztosításáról.

A két szolgáltató 2022 novemberében Polgármester úrhoz írt kérelmében 2023. január 1-től a rendkívüli helyzetre hivatkozva, további díjemelést kezdeményezett.

Jelen előterjesztésünkben ismertetni szeretnénk – szolgáltatónként – a javasolt díjemelést és ennek megfelelően a szükséges többlet forrás összegét.

Tájékoztatásul: a NEAK finanszírozás összege 42,- Ft x lakosságszám, melyet Önkormányzatunkhoz utalják, a szolgáltatók a testületi határozat szerinti teljes összeget számlázzák.

Gyerekügyelet (INTER-AMBULANCE Egészségügyi Szolgáltató Zrt)

Jelenlegi vállalkozási díj 2021. december 1. napjától a Képviselő-testület 409/2021.(XI.30.) határozata alapján 2 100 000 Ft/hó (önkormányzati rész 1 500 000 Ft + 600 eFt NEAK).

2023. január 1-től a szolgáltató által javasolt vállalkozási díj 2.400 000 Ft/hó (önkormányzati rész 1 800 000 Ft + 600 eFt NEAK).

A gyerekkorú lakosságszám mindkét esetben 13 763 fő, kerekítve 14 ezer főre került megállapításra, a számolt összeg is kerekítve van.

A szükséges önkormányzati többlet forrás összege: 300 000 Ft/hó.

Felnőtt ügyelet (Országos Orvosi Ügyelet Egészségügyi Szolgáltató Közhasznú Nonprofit Korlátolt Felelősségű Társaság)

Jelenlegi vállalkozási díj 2021. december 1. napjától a Képviselő-testület 410/2021.(XI.30.) határozata alapján 5 800 000 Ft/hó (önkormányzati rész 2 700 000 Ft + 3 100 000 Ft NEAK).

2023. január 1-től a szolgáltató által javasolt vállalkozási díj 9 850 000 Ft/hó (önkormányzati rész 6 150 000 Ft + 3 700 eFt NEAK).

A felnőtt korú lakosságszám mindkét esetben 72 736 fő, a számolt összeg kerekítve került megállapításra.

A szükséges önkormányzati többlet forrás összege: 3 450 000 Ft/hó.

Az Országos Orvosi Ügyelet Egészségügyi Szolgáltató Közhasznú Nonprofit Korlátolt Felelősségű Társaság által javasolt vállalkozási díjemelést túlzottnak tartjuk, amellett, hogy az orvosok ügyeleti díjára is kiható 2023. január 1-től hatályos újabb egészségügyi béremelést, a folyamatosan emelkedő eszköz és gyógyszerárakat, az üzemanyagár változását figyelembe vesszük.

Az Önkormányzat kötelező feladatának folyamatos és zavartalan ellátásához a többletforrás biztosítása feltétlenül szükséges.

A Bizottságok a testületi ülésen ismertetik véleményüket.

Kérem a tisztelt Képviselő-testületet a határozati javaslatok elfogadására.

H a t á r o z a t i j a v a s l a t o k

1. A Képviselő-testület úgy dönt, hogy az INTER-AMBULANCE Egészségügyi Szolgáltató Zrt-vel a központi gyermek háziorvosi ügyeletre 2019. május 1. napjától határozatlan időre kötött feladat ellátási szerződés módosításához 2023. január 1-jétől a szükséges forrást összesen 2 400 000,- Ft/hó (önkormányzati rész 1 800 000 Ft + a Nemzeti Egészségbiztosítási Alapkezelő finanszírozása 600 000,- Ft) biztosítja.

**Felelős:** polgármester

**Határidő:** 2023. január 1.

*(A határozati javaslat elfogadásához minősített többségű szavazati arány szükséges.)*

1. A Képviselő-testület úgy dönt, hogy az Országos Orvosi Ügyelet Egészségügyi Szolgáltató Közhasznú Nonprofit Korlátolt Felelősségű Társasággal a központi felnőtt háziorvosi ügyeletre 2018. október 1. napjától határozatlan időre kötött feladat ellátási szerződés módosításához 2023. január1-jétől szükséges forrást összesen 9 850 000,- Ft/hó (önkormányzati rész 6 150 000 Ft + a Nemzeti Egészségbiztosítási Alapkezelő finanszírozása 3 700 000,- Ft) biztosítja.

**Felelős:** polgármester

**Határidő:** 2023. január 1.

*(A határozati javaslat elfogadásához minősített többségű szavazati arány szükséges.)*

1. A Képviselő-testület kötelezettséget vállal a Budapest, II. kerületi gyermekkorúakat ellátó központi orvosi ügyelet teljes körű ellátásához a 2023. évi költségvetésben a szükséges fedezet biztosítására.

**Felelős:** polgármester

**Határidő:** 2023. évi költségvetés elfogadása

*(A határozati javaslat elfogadásához minősített többségű szavazati arány szükséges.)*

1. A Képviselő-testület kötelezettséget vállal a Budapest, II. kerületi felnőtt korúakat ellátó központi orvosi ügyelet teljes körű ellátásához a 2023. évi költségvetésben a szükséges fedezet biztosítására.

**Felelős:** polgármester

**Határidő:** 2023. évi költségvetés elfogadása

*(A határozati javaslat elfogadásához minősített többségű szavazati arány szükséges.)*

B u d a p e s t, 2022. december 5.

**Kovács Márton**

**alpolgármester s.k.**